Genre: Promotion

Sporočila za javnost <p/> Člani kulturno umetniškega društva Koncentrat bodo v sodelovanju s Centrom ponovne uporabe Velenje v soboto, 7. decembra 2013, ob 18. uri v prostorih dvorane »Gaudeamus« (Trg mladosti 3) predstavili izdelke, ki so jih obnovili v okviru projekta »Reciklarna«. Predstavljeni izdelki bodo tudi na prodaj. <p/> V okviru projekta »Reciklarna« so člani kulturno umetniškega društva Koncentrat predelali in preoblikovali kose bivalne opreme, da so ti zaživeli v drugi funkciji in z obnovo dobili novo vrednost. Posameznim kosom materialov in pohištva, ki jih ljudje ne uporabljajo več, predmetom, ki niso več služili svojemu namenu, so dali novo inovativno podobo in namembnost. S predstavitvijo projekta želijo predvsem spodbujati ustvarjalnost ter prebujati inovativnost. <p/> Pohištvo, materiale in predmete za obnovo in predelavo je prispeval Center ponovne uporabe Velenje, ki bo v naslednjih tednih z različnimi aktivnostmi zaznamoval svojo prvo obletnico. <p/> Prijazno vabljeni in lep pozdrav, Služba za odnose z javnostmi Mestne občine Velenje